Gedagte vir die dag: Godsdiens sonder GodJoh 5:2: By die Skaappoort in Jerusalem was daar ’n bad met die Hebreeuse naam Betesda”. Betesda. Net maar ’n opgaardam vir Jerusalem se afloopwater. Tog het God gekies om Hom hier te openbaar. Sou die tempel dan nie eerder die plek gewees het waar ’n mens sulke Godsopenbarings te wagte sou wees nie? Is dít nie waarheen die siekes en die blindes en die kreupeles hulle eintlik moes wend vir ’n aanraking van God nie? Daar wás ’n tyd toe die tempel inderdaad die “huis van God” was. Ons lees in 2 Kronieke 5:14 dat die teenwoordigheid van die Here by die inwyding van die tempel so kragtig was dat die priesters nie kon bly staan om hulle dienswerk te doen nie. Die tabernakel en die tempel in die Ou Testament was waarlik die plek waar God onder sy volk kom woon en waar Hy wonders gedoen het. Daar het egter ’n dag aangebreek toe die profeet gesien het hoe die heerlikheid van God die tempel verlaat weens die volhardende sonde en afkerigheid van sy volk. Inderdaad was die tempel van Herodes in die tyd van Jesus (selfs al was dit toe nog nie voltooi nie) ’n indrukwekkende gebou. Dit was die simbool van godsdienstigheid met al die rituele en seremonies, die priesters met hulle gewade, die altaar en die offers, die kandelaar, die offerbrode en die reukofferaltaar. Maar van God self was daar skynbaar nie veel te sien nie. Siekes het nie daarheen gegaan om genesing van God te ontvang nie, net om te bedel (Hand 3:2). Dáár het die godsdienstige leiers neergekyk op ’n weduwee wat net twee munte in die skatkis kon gooi. Ja, die tempel het alles gehad wat godsdiens kon bied. Hoe jammer net God was nie daar nie. Gelukkig het die mense in nood uitgevind waar Hy wel is. Baie mense bedryf godsdiens sonder God. Dis nie genoeg nie. Gebed: Here, ek het meer as godsdiens nodig. Ek het U nodig. Amen. Outeur: Dr. Isak Burger: President van AGS van SA